William Milton Aubrey (Anarawd)

Bardd a hynafiaethydd o Gymru oedd William Milton Aubrey (1861 – 26 Chwefror 1889), a adnabyddid wrth ei enw barddol Anarawd. Roedd yn frodor o Sir Fôn.R. Môn Williams, Enwogion Môn 1850-1912 (Bangor, 1913)

Bywgraffiad
Ganed William ym mhlwyf Llannerch-y-medd, Sir Fôn yn 1861. Roedd ei fam yn ferch i'r bardd Gwalchmai a'i dad oedd y gweinidog 'Meilir Môn'. Cafodd addysg dda gan ei rieni a dywedir ei fod yn medru darllen Cymraeg a Saesneg pan yn bum mlwydd oed.

Bu am bedair blynedd yn is-athro yn Ysgol Frutanaidd Llannerchymedd. Dyma'r cyfnod pan ddechreuodd bregethu gyda'r Annibynwyr lleol. Ar ôl cyfnod o addysg dan diwtor lleol pasiodd arholiad i fynd i Goleg Spring Hill, Birmingham. Symudodd oddi yno i Goleg y Bala. Boddodd yn Llyn Tegid ar y 26ain o Chwefror, 1889. Cafodd ei gladdu ym mynwent Llannerch-y-medd.

Bardd a hynafiaethydd
Er iddo farw yn ifanc, cafodd gryn llwyddiant fel bardd eisteddfodol a disgwylid llawer mwy yn y dyfodol gan ei gyfoeswyr. Enillodd wobr am ei awdl-bryddest "Y Wasg" yn Eisteddfod Chicago, 1880. Ef oedd awdur geiriau y gân boblogaidd (yn ei dydd) "Llwybr y Wyddfa".

Fel hynafiaethydd ymddiddorai'n bennaf yn hanes Môn a Gwynedd. Cyfrannodd draethodau i'r cylchgronau Cymraeg.

Gweler hefyd
Rhestr awduron Cymraeg (1600–heddiw)

Cyfeiriadau

Categori:Beirdd Cymraeg
Categori:Genedigaethau 1861
Categori:Hynafiaethwyr o Gymru
Categori:Llannerch-y-medd
Categori:Llenorion y 19eg ganrif  o Gymru
Categori:Marwolaethau 1889
Categori:Pobl o Ynys Môn